**The Who** je anglická rocková hudobná skupina, ktorá je považovaná za jednu z najlepších a najvplyvnejších rockových skupín na svete. Skupina býva tiež označovaná za jednu z najlepších koncertných skupín a ich predaj albumov presiahol cez 100 miliónov nahrávok. Ich základná zostava pozostávala zo speváka Rogera Daltreyho, gitaristu Peta Townshenda, basgitaristu Johna Entwistla a bubeníka Keitha Moona. 

The Who sa stali slávnymi vďaka svojim energetickým vystúpeniam, inovatívnym skresleným zvukom a hlavne kvôli novému prvku na vystúpeniach, deštrukcii hudobnej aparatúry; ale aj svojimi hitmi/singlami ako „My Generation" alebo „I Can't Explain" z 60.rokov či „Behind Blue Eyes" alebo „Who Are You" zo 70. rokov. Za najznámejšie albumy kapely môžeme považovať z ich diskografie koncepčné diela, rockové opery *Tommy* a *Quadrophenia* ale taktiež živú nahrávku *Live at Leeds* a album *Who’s Next* z roku 1971.

O kapele
--------

### Vznik, raná tvorba

The Who ako plnohodnotná kapela vznikla okolo roku 1964 v Londýne zo skupiny The Detours. Ku kapele vtedy ešte patril bubenník Doug Sandom, ktorý bol ale za nejaký čas nahradený Keithom Moonom. Neskôr sa však The Who zdalo ako meno zlé, preto sa premenovali na *The High Numbers*, pod vedením manažéra Pete Meadena. S týmto názvom v štýle *mod* kapely vydávajú singel „Zoot Suit"/„I'm the Face", ktorý sa však neuchytil. Kapela si mení meno definitívne naspäť na The Who. 

Pokračujúc 60. rokmi sa kapela stala uznávanou, čo do produkcie singlov. Debutový album *My Generation* je toho dôkazom. Single ako „The Kids Are Alright", titulná „My Generation" alebo pieseň „I Can't Explain" (vydaná samostatne) sú nabité energiou, jednoduchosťou ale aj pestrou škálou harmonií. Townshend však chcel produkovať už albumy ako celok/kolekciu. Roky 1966 a 1967 prinášajú albumy *A Quick One* a *The Who Sell Out*, vysoko uznávané koncepčné diela.

### Zlatá éra kapely

The Who, cca 1976
Koncepcia sa naďalej stala hlavnou témou skupiny. Na dvojalbume *Tommy*, prvej rockovej opery z roku 1969 sa naplno prejavil Townshendov a sčasti Entwistlov potenciál pri tvorbe piesní. The Who ďalej vystupujú so svojím live setom Tommyho, taktiež sú jednými z headlinerov festivalu Woodstock. Ich energia, nespútanosť a dynamika sa zachytáva na ich prvom živom albume *Live at Leeds*, ktorý sa považuje za jeden z najlepších živákov v histórií rocku. 

Rok 1971 sa nesie v znamení projektu *Lifehouse*, ďalšieho koncepčného diela. Tentoraz sa však kapele nepodarilo dotiahnuť ho do konca a tak sa vydá akási kompilácia piesní zaradených pre tento projekt. Tento album nesie meno *Who’s Next*. Je to pravdepodobne komerčne najúspešnejší album kapely a spolu so singlami „Baba O'Riley" alebo „Won't Get Fooled Again" sa zaradil medzi prvé priečky amerických aj britských hitparád. 

V prvej polovici roku 1973 je veľa nových piesní pripravených na nahrávanie, z ktorých neskôr vzniká druhá rocková opera kapely, koncepčný dvojalbum *Quadrophenia*. Dej albumu sa odohráva v 60. rokoch a predostiera život módov, charakteristickej subkultúry tej doby. Album bol pozitívne prijatý medzi fanúšikmi aj kritikmi. Hlavnými singlami sa stali piesne „5:15" a „Love, Reign O'er Me". Rok na to sa vydáva album *Odds & Sods* obsahujúci dosiaľ nevydané nahrávky zo spomínaného projektu *Lifehouse*. V roku 1979 bol na základe tejto rockovej opery zrealizovaný dnes už kultový film s rovnakým názvom *Quadrophenia* a jednu z hlavných postáv si v ňom zahral hudobník Sting.

Kapela pokračovala ďalej vydaním albumu z roku 1975, *The Who By Numbers*. Nahrávka tentoraz nedosahovala extrémne veľkých úspechov, zato „Squeeze Box" sa stala veľmi známym a dobre predávaným singlom. Po turné v roku 1976 (zaznamenávajúc rekordy „Najväčší halový koncert" a „Najhlasnejší koncert vôbec") sa v roku 1978 vydáva komerčne úspešný album *Who Are You* s titulnou piesňou ako singlom. Ale, po náhlej smrti Keitha Moona sa kapela začínala rozpadať. Znovuzrodenie nastalo keď za bicie zasadol v roku 1979 Kenney Jones z kapely The Small Faces a The Faces.

### Zmena v zostave & záver

V tejto zostave boli nahrané dva albumy *Face Dances* a *It's Hard* predtým ako Jones kapelu v roku 1983 opustil. Kapela sa aktívne učastnila rôznych špeciálnych podujatí ako napr. Live Aid a taktiež robila reunion turné na počesť výročí svojich albumov. V roku 2000 sa začalo diskutovať o novom albume, ktorého tvorba a nahrávanie sa však omeškali kvôli náhlej smrti Entwistla v roku 2002. Townshend a Daltrey do súčasnosti pokračujú pod názvom The Who a v roku 2006 vydali album *Endless Wire*, ktorý dosiahol Top 10 v UK aj US. Kapela oznámila prípravy na turné - 2010. Townshend tiež oznámil, že pracuje na novom projekte s pracovným názvom *Floss*.

V rebríčku 500 najlepších albumov všetkých čias, ktorý v roku 2003 vydal časopis *Rolling Stone* má kapela Who sedem zo svojich vydaných albumov.

Zostava
-------

Súčasní členovia
* Roger Daltrey – spev, rytmická gitara a harmonika (1962 – súčasnosť)
* Pete Townshend – gitara, klávesy, syntetizér, spev (1962 – súčasnosť)

Bývalí členovia
* Doug Sandom – bicie (1962 – 1964)
* John Entwistle – basová gitara, plechové dychové nástroje, spev (1962 – 2002)
* Keith Moon – bicie nástroje (1964 – 1978)
* Kenney Jones – bicie nástroje (1979 – 1988)

Diskografia
-----------

*Bližšie informácie v hlavnom článku: Diskografia skupiny The Who*
Štúdiové albumy
* 1965 – *My Generation*
* 1966 – *A Quick One*
* 1967 – *The Who Sell Out*
* 1969 – *Tommy*
* 1971 – *Who’s Next*
* 1973 – *Quadrophenia*
* 1975 – *The Who by Numbers*
* 1978 – *Who Are You*
* 1981 – *Face Dances*
* 1982 – *It's Hard*
* 2006 – *Endless Wire*
* 2019 – *WHO*

Referencie
----------

1. ↑  Rock and Roll Hall of Fame
2. ↑  Encyclopedia Britannica
3. ↑  Rolling Stone Magazine Archivované 2008-04-17 na Wayback MachineFirst Annual Lifetime Achievement Award in Live Music Archivované 2007-09-27 na Wayback Machine
4. ↑   *Archivovaná kópia* [online]. [Cit. 2009-12-26]. Dostupné online. Archivované 2009-08-28 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **The Who**

| * z
* d
* u
The Who |
| --- |
| 
* **Roger Daltrey**
* **Pete Townshend**

* John Entwistle
* Doug Sandom
* Keith Moon
* Kenney Jones

 |
| Albumy | 
* *My Generation*
* *A Quick One*
* *The Who Sell Out*
* *Tommy*
* *Who’s Next*
* *Quadrophenia*
* *The Who by Numbers*
* *Who Are You*
* *Face Dances*
* *It's Hard*
* *Endless Wire*

 |
| Koncertné albumy | 
* *Live at Leeds*
* *Who's Last*
* *Join Together*
* *Live at the Isle of Wight Festival 1970*
* *BBC Sessions*
* *Blues to the Bush*
* *Live at the Royal Albert Hall*
* *Encore Series 2002*
* *Encore Series 2004*
* *Encore Series 2006*
* *Live from Toronto*

 |
| Kompilácie | 
* *Magic Bus*
* *Meaty Beaty Big and Bouncy*
* *Odds & Sods*
* *The Kids Are Alright*
* *Hooligans*
* *Join Together*
* *Who's Greatest Hits*
* *Who's Missing*
* *Two's Missing*
* *Who's Better, Who's Best*
* *Thirty Years of Maximum R&B*
* *My Generation*
* *The Ultimate Collection*
* *Then and Now*

 |